3 nye streamingtjenester på vej mod Danmark

Det skorter ikke på streamingtjenester, der gerne vil have dine penge. Det er faktisk efterhånden en opgave at holde styr på dem alle. Og inden for den næste måneds tid kommer der tre nye. Den ene er dog “gratis”, da du betaler for den ved at se på reklamer. Det er Pluto TV, der åbner for dørene den 18. maj.

Tjenesten vil tilbyde flere end 70 tematiske og kuraterede kanaler på tværs af flere genrer. Herunder film, serier, reality, børne-tv, sport og nyheder. Indholdet inkluderer titler fra Paramounts bibliotek, såsom Catfish, The TV Show, South Park og Dora the Explorerog filmkanaler med action, komedier og thrillere.

Pluto TV har tidligere fortalt, at reklamerne ikke alene vises mellem programmerne. Der er også reklameblokke af to til fire minutters varighed i selve udsendelserne.

Men inden Pluto TV slår dørene op, åbner en anden tjeneste herhjemme, nemlig BritBox. Den åbner allerede om to dage, den 28. april og byder på britisk indhold.

“Med alt fra drama, krimi og comedy til faktuel underholdning og realityshows, samler BritBox alle de bedste britiske programmer på én platform,” fortæller BritBox i en pressemeddelelse.

Tjenesten er lavet i et samarbejde mellem BBC og tv-selskabet ITV. Prisen bliver 79 kroner om måneden eller 599 kroner årligt.

Den sidste af de tre nye streamingtjenester er dansk. Det er Nordisk Film+ og den har eksisteret som “lukket” tjeneste for kunder hos Yousee og hos Waoo. Nu lukkes den op for alle og samtidig integreres tjenesterne MinBio og Dansk Filmskat.

Det er endnu uvist præcis hvornår Nordisk Film+ går live og hvad priserne bliver. I øjeblikket betaler kunderne hos Yousee og Waoo 49 kroner om måneden for adgangen.

3 nye streamingtjenester på vej mod Danmark